Ανθρωπομεσίτης

Παλαιά λέξη που σημαίνει με τρόπο μάλλον κακόσημο τον διαμεσολαβητή για να βρει ένας άνθρωπος εργασία. Πλέον, όμως, κατά την προσφυγική/ μεταναστευτική κρίση της δεκαετίας του 2010 σημαίνει κυρίως τον διακινητή προσφύγων και μεταναστών που μετακινούνται παράτυπα ανάμεσα στα σύνορα.

ΠΑΡΑΔΕΙΓΜΑΤΑ

1. Και τα καφενεία στην πρώτη μας εργατούπολιν αυξάνονται και πληθύνονται: 650 είναι οι συνδικαλισμένοι καφεπώλαι στον Πειραιά και άλλοι 350 στην Κοκκινιά, μας κάνουν μια χιλιάδα καφενεία, χώρια τα «ανοργάνωτα». Θα μπορούσε να βγάλει κανείς συμπεράσματα απ’ αυτό. Φτάνει να μπείτε μια εργάσιμη ώρα σ’ ένα από τα ναυτικά καφενεία του Πειραιώς, στο «Σαρωνικό», το «Ναυαρίνο», στα Ανδριώτικα, τα Χιώτικα, τα Υδραίικα και να δείτε τους ανέργους ναυτικούς, που τα γεμίζουν, περιμένοντας τον **ανθρωπομεσίτη** για δουλειά, ή να βρεθείτε σε συνοικιακό καφενείο και να δείτε την άνεργη νεολαία μας, που της έχουν αποκλείσει την δουλειά, την μόρφωσιν, τα σπορ, το μέλλον… (Δημήτρης Ραυτόπουλος, «Τότε που δεν υπήρχαν τζαζ και μπουζούκια…τα παλιά καφενεία του Πειραιώς», *Αυγή,*9/3/ 1958. Στο: Νίκος Αξαρλής,Βάσιας Τσοκόπουλος, *Πειραιάς- Ανθολόγιο αφηγήσεων,*Εκδόσεις Τσαμαντάκη, Πειραιάς 2009, σ. 203-207).
2. Όμως, η αιματοχυσία και ο πνιγμός αθώων στο Αιγαίο συνεχίζονται χωρίς ωστόσο να υπάρχει η πολιτική βούληση άμεσης και αποτελεσματικής αντίδρασης. Παράλληλα δε, έχουν «κουρελιασθεί» όλα τα διεθνή θεσμικά όργανα (ΟΗΕ, ΕΕ, κ.ά.) και διαγράφεται στον ορίζοντα μια  τραγική επιστροφή στο Μεσαίωνα ή σε ένα νέο χάος όπου ανθρωπόμορφα τέρατα καιροφυλακτούν στα σκοτεινά καταφύγιά τους να επενδύσουν σε αυτό «κατασπαράζοντας» με όποιο τρόπο τα αθώα θύματά τους. Και αντί να υπάρξει μια καθολική αντίσταση και απαίτηση για την «εδώ και τώρα» επίλυση της κρίσης, ένας συρφετός απάνθρωπων δουλεμπόρων, εμπόρων όπλων, μαυραγοριτών, **ανθρωπομεσιτών** συνεχίζει να επενδύει τα ανήθικα και παράνομα μικροσυμφέροντά του  σε αυτήν. Και η υποκρισία και συναισθηματική κ.λπ. καπηλεία της τραγωδίας σε όλα τα επίπεδα δεν έχει όρια συμπεριλαμβανομένης εκείνης ΜΜΕ κ.ά., με τρόπο που δεν οδηγεί στην κάθαρση αλλά στην εμπορική κατανάλωση, στον αποπροσανατολισμό και στη δημιουργία ψευδαισθήσεων. Και σ’ αυτό συμπράττουν διάφορα υπερατλαντικά κ.ά. κερδοσκοπικά κυκλώματα των οποίων ηγετικά στελέχη περιορίζονται σε διακηρύξεις και παρήγορες παραινέσεις για πολιτική κατανάλωση και δημόσιες σχέσεις χωρίς αντίκρισμα ενώ, ίσως, ονειρεύονται κρυφές χιμαιρικές, ιμπεριαλιστικές, Ναπολεόντειες ή Χιτλερικές  περιπέτειες  χωρίς να συναισθάνονται τις τραγικές συνέπειες για το λαό τους. (Ελληνική Ζώνη).
3. Όλη αυτή η συμπαιγνία κράτους, ΜΚΟ, και ντόπιων «**ανθρωπομεσιτών**» καθώς και ηλιθίων ακόλουθων, δεν μπορεί να γίνει πιο φανερή. Κανείς «ανοιχτοσυνορίτης» δεν ενδιαφέρεται για την τύχη αυτών των δυστυχών, που θα στοιβαχτούν σαν σαρδέλες στα κολαστήρια των δομών φιλοξενίας, νομίζοντας ότι θα πάνε τελικά στις σύγχρονες γαίες της επαγγελίας. Το χρήμα ρέει άφθονο για να τους φέρεις εδώ, δεν υπάρχει συμφωνία για το μετά. Εκτός αν το τελικό σχέδιο είναι η εκτόπιση του Ελληνικού στοιχείου, ώστε να δημιουργηθούν χώροι… Αυτό όμως απλώς θα ανοίξει «τις πύλες της κόλασης», όπου θα πέσουν και οι ίδιοι οι σχεδιαστές μέσα και αυτό το ξέρουν. Ελπίζω να μην δω και σήμερα οιμωγές και θρήνους για όσα έγιναν στα Διαβατά. Και που τα έχουμε ξαναδεί και θα τα ξαναδούμε. Η μόνη ενοχή της κοινωνίας, είναι που δεν έχει μπουκάρει στις ΜΚΟ και τους εδώ φορείς τους, να τα διαλύσει όλα και να δώσει τα ματωμένα χρήματα στους φουκαράδες, για να ξεκινήσουν μια νέα ζωή στην πατρίδα τους.

Τα παιδιά που βλέπουμε, είναι πραγματικά αυτά που όλους πρέπει να συγκινούν. Εύχομαι γι’ αυτά να υπάρξει ένα καλύτερο αύριο. Όσο για τους γονείς που κραδαίναν τα μικρά τους μπροστά στα ΜΑΤ, με κίνδυνο να τα τραυματίσουν -αν είναι οι πραγματικοί τους γονείς- στα μπουντρούμια και γρήγορα! (Δρόμος ανοιχτός).